Papersnake/gushiwen huggingface dataset:
奉和安中尚书同漕宪登长干塔
郭祥正（宋代）

揽衣登塔窥泬寥，黄金篆牌神所摽。层梯转道二千尺，铃索交响风常飘。

天厨晓送阿育供，海月夜领飞仙朝。南溟安在心欲化，九万一举期今朝。

我宋真人启阊阖，尧舜之运重昭昭。佛老并儒鼎足盛，理归一善无烦条。

净缘胜赏固莫逆，足力强健朋侪要。昌黎首唱城南句，东野继作芬兰椒。

诸公笔力斗颖发，七言纸上铿琨瑶。聚沙叠甓付童子，秀实始自春之苗。

凌空得路未足恃，遇险惊魂安可招。龙虎低沈凤鸟散，藉此弹压无祲妖。

四郊松柏列兵卫，万家弦管均咸韶。广庄黔乌类蠛蠓，岁望已觉元鼎调。

晴川疏树历阳近，浮云蔽日长安遥。贯轮巨木彻十地，斜飞八角穿重霄。

扶持故国肖父老，综领诸刹如孩髫。循栏作礼共悲仰，绝顶进步谁腾超。

迹虽有为志颇壮，报且不尽功何辽。挥毫题识未云毕，城头鲁角声迢迢。

兜绵铺舒换尘境，宝灯照耀银为桥。乃知此会世稀有，请君审听长干谣。
外母王淑人五十
罗洪先（明代）

南陆开修景，朱明启丽祥。时亨灵种茂，庆洽浚源长。

五世奇占叶，三元泰运昌。金螺含瑞彩，白鹭孕瑶光。

重袭槐庭荫，来仪桐水阳。释丝天作合，琼树世相望。

云从疑归姊，羊车类聘王。锦缘芬郁郁，鸾缀动彭彭。

方解芙蓉佩，躬操卷耳筐。却铅劳主馈，断帛示周行。

蘋藻春生涧，芝兰蚤媚旸。结缡申女戒，截发荐宾觞。

旨蓄时堪禦，甘分食不皇。九仪昭阃范，五族守彝常。

夫子当时杰，郎官廿载强。雅操闻表著，俪美共翱翔。

孝肃苞苴绝，于公政理彰。鸡鸣资警饬，鹤省得明扬。

贞曜身能隐，向平家遂忘。田园系孳畜，伏腊饱羔羊。

共羡椿龄富，还惊萱树芳。宠光回照耀，奕叶叠焜煌。

神历观阶荚，仙筹拂海桑。洛龟书五十，坤马利无疆。

德盎形偏胜，年登物共康。象筵罗碧砌，雕席接兰房。

帨影流银汉，冠云切绮梁。玄蝉犹在鬓，青凤总辉裳。

燕贺姬姜集，蹄轮道路忙。重闱交璧映，嗣服俨金相。

帷拂鸳鸯对，杯传鹦鹉飏。缤纷连舄绶，杂沓递笙簧。

仪享陈嘉币，欢承舞艳妆。瑶池桃正熟，玉井藕先尝。

羹和篯铿雉，盘餐方翔獐。膏濡多越秬，雪脍必河鲂。

丰草迟晞蔼，卿云高宇张。忽飘濯枝润，应散雨花香。

轻汗消鲛縠，清阴转绿杨。密帘堪避暑，爽吹已飞芒。

宾主诚交献，儿童喜更狂。追陪时不偶，掩映日将苍。

林暗来山翠，蜩鸣送晚凉。南风发天籁，北斗挹霞浆。

弄蕊疏萤度，啼花娇鸟藏。嫦娥分秘药，织女报华章。

宝烛星初烂，金茎露欲瀼。椒馨咸饫饱，酃渌恣徜徉。

湛湛歌无醉，沈沈夜未央。千金酬悦怿，四座韵铿锵。

葭倚吾何幸，桃夭早见将。庸凡同下里，采择愧东床。

冰玉人虚拟，寒暄爱讵当。仁慈瞻父母，衔戢阅星霜。

令节欣遭际，愚衷倍激昂。况恩深酌海，效颂愿如冈。

頍弁情何极，嘉鱼福自攘。谁招金穴鹤，见说玉山粮。

王母丹台诀，麻姑紫石方。长年逢此夕，明月在高堂。
李朝议挽词二首
范祖禹（宋代）

美行商山老，高年渭水翁。
政留循吏迹，家有古人风。
操几门庭在，安车里巷空。
子孙皆孝养，余庆自无穷。
和文与可洋川园池三十首 露香亭
苏轼（宋代）

亭下佳人锦绣衣，满身璎珞缀明玑。
晚香消歇无寻处，花已飘零露已晞。
诗送读易堂张碧窗之扬
陈著（宋代）

占得资身话柄高，六鳌岛上足逍遥。
南风又送飞霞佩，北道相期明月桥。
要坐虎皮专说易，肯携凤侣共吹箫。
此行直上青霄去，不比闲缠鹤背腰。
入京五首 其三
吴伯宗（明代）

凤凰城阙压金汤，龙虎旌旂护未央。万国衣冠朝玉陛，百蛮歌舞进瑶觞。

花迎宫扇红霞晓，日落天袍翠雾光。江海小臣无以报，空将诗句美成康。
南歌子·寓意
苏轼（宋代）

雨暗初疑夜，风回忽报晴。淡云斜照著山明。细草软沙溪路、马蹄轻。
卯酒醒还困，仙材梦不成。蓝桥何处觅云英。只有多情流水、伴人行。
临川从事还别崔法曹
戴叔伦（唐代）

谬官辞获免，滥狱会平反。远与故人别，龙钟望所言。

阴天寒不雨，古木夜多猿。老病北归去，馀年学灌园。
梁。马仙埤
孙元晏（唐代）

齐朝太守不甘降，忠节当时动四方。

义士要教天下见，且留君住待袁昂。
恭谢侍读仁皇训典彻章御赐杜工部紫宸殿诗退
杜范（宋代）

於赫仁皇训典垂，宽慈实德太平基。
鸿图植远文孙绍，燕翼谋平烈祖贻。
宝历初更思善治，瑶编久阅抚良规。
平平王道今犹昔，海宇雍熙庶可期。
壬戌秋夜闻雨不寐忆亡弟介泉
赵完璧（明代）

枯竹窗前雨未阑，离鸿声断夜生寒。哀蛩切切金炉烬，银烛凄凄玉漏残。

风树不休人不寐，池塘无梦恨无端。联床更作来生约，惭愧鹡鸰泪暗弹。
水龙吟
黄孝迈（宋代）

闲情小院沈吟，草深柳密帘空翠。风檐夜响，残灯慵剔，寒轻怯睡。

店舍无烟，关山有月，梨花满地。二十年好梦，不曾圆合，而今老、都休矣。

谁共题诗秉烛，两厌厌、天涯别袂。柔肠一寸，七分是恨，三分是泪。

芳信不来，玉箫尘染，粉衣香退。待问春，怎把千红换得，一池绿水。
桃源图
冯信可（宋代）

桃源东回溪转长，桃花开时春日光。
幽禽出树乱红落，游鱼吹花流水香。
山人正住溪之浒，屋角花开自成坞。
寻源未许武陵人，隐者但作桃花主。
拄杖穿花来水头，禽鱼亦解识风流。
往来况有樵云叟，何惜衔杯同唱酬。
一尊如出桃花色，花落尊中已无迹。
醉乡泠泠白日闲，黄尘滚滚青山隔。
明年此日桃花开，何人净扫溪阴苔。
我亦天台约刘阮，春风一棹酒船来。
谢保福寄蜜
释德洪（宋代）

蜜脾新满割山房，都是诸花知见香。味绝中边深为有，待将无舌为君尝。
杜家溪
毕仲游（宋代）

入山先到杜家溪，溪水长流不住泥。好作清新纪秋色，竹林深处为君题。
题灵康庙
章凭（宋代）

山边清气拥祥氛，遗迹流传汉史存。金殿已颁新号美，剑崖犹隐旧痕昏。

据檐焚鼎惊鱼市，浮盖呼风过海门。千里阴功诚不浅，纷纷馀事岂须论。
泛湖十绝句
陈造（宋代）

荷面跳珠小溅衣，酒边团扇已停挥。
湿云收尽人间暑，却度西山载雨归。
宫词 其十三
周彦质（宋代）

太一元宵驾幸初，喧阗丝管拥銮舆。主家夹道金车驻，步障徐开奏起居。
书事
赵崇鉘（宋代）

东邻老翁寒不寐，百结悬鹑抆悲涕。
自云子孙学灌园，不识江湖与风水。
大儿里胥缚送州，小儿遁逃卒未休。
老夫忍饥特未死，犂耙典尽春无牛。
身为王民合徭役，运米操舟操不得。
江湖风水未足愁，檝丧樯倾误人国。
孟童中异科而还来访余於行都赐第辄赠以诗
郑清之（宋代）

在昔昌黎公，序赠张童子。
独出超等夷，芳名驾青史。
君门蔼世勋，夐轶四平李。
宗社方同休，彪炳见孩稚。
天庭插犀角，星眸炯秋水。
诵书如焦琴，高下涵角祉。
朱门共骇听，洗此筝笛耳。
老翁欲笞儿，眼看拾青紫。
一朝闻九关，赍予出周篚。
我朝晏与杨，炳炳贵名起。
愿子志远大，勤学踵前轨。
家尊我相知，作诗赠归骑。
句
王蕃（宋代）

南亩桑麻无旧户，西园桃李变新栽。
宫词 其一一九
花蕊夫人徐氏（唐代）

翡翠帘前日影斜，御沟春水浸成霞。侍臣向晚随天步，共看池头满树花。
汪氏别墅次韵 其一
张祁（宋代）

不应无酒饮公荣，且与园花作證明。我已闭门为独乐，君能让畔喜双清。

莫教佛法无多子，却怕诗人太瘦生。好是柳丝饶意态，故垂浓绿著嘤嘤。
题裴十六少卿东亭
李嘉祐（唐代）

平津旧东阁，深巷见南山。卷箔岚烟润，遮窗竹影闲。

倾茶兼落帽，恋客不开关。斜照窥帘外，川禽时往还。
牧牛儿
张载（魏晋）

牧牛儿，放牛莫放涧水西，涧水流急牛苦饥。放牛莫放青草畔，牛卧得草儿亦懒。

儿懒随牛莫着鞭，几年力作无荒田。雨调风顺租税了，儿但放牛相对眠。
上元曲 其五
杨宾（清代）

销金罗帕粉花香，蟒幅齐肩锦绣装。百病年年行走惯，阿谁打滚到沙场。
依韵和刘六淮潮
梅尧臣（宋代）

汐潮如有信，时向旧痕生。
始觉回波定，还看曲渚平。
舞鸥随下上，寒日共浮倾。
後夜人无寐，遥听入浦声。
怀仁画龙
张侃（宋代）

怀仁两龙今几载，墨色欲尽形模在。有时驱雨成波涛，妙处暗与神明会。

三江七泽龙所居，夜深簸弄明月珠。为人图画虽左计，不识凭依当殿隅。

世间纷纷称画手，谁识怀仁是刘叟。龙兮龙兮神其灵，长使邦人书大有。
入长安路逢徐文明苍头持新作见贻和答
胡应麟（明代）

轻寒策羸马，䠥𨇨向风尘。筑问燕山社，帆留潞水津。

浮沈金问袅，飞动石麒麟。纵目春明外，花朝万树新。
别弟
刘闻（元代）

一棹烟和水，寒灯弟与兄。残年同别母，中道复分程。

动有山河隔，难为去住情。如何沙上雁，偏向夜中鸣。
散发
陆游（宋代）

散发垂肩懒更簪，一窗竹水对萧森。从来耻作资身策，老去终怀报国心。

雷起鼻端秋枕石，泉鸣指下夜横琴。不缘羸病愁迎客，经岁何人肯见临。
怀施仲山
周密（宋代）

春来日日两堤边，醒即狂吟醉即眠。午饮每赊新路酒，晚归多唤里湖船。

生逢坡老怜词客，死共花翁配水仙。一点梅魂招不得，愁来时展咏香编。
中牟
王安石（宋代）

颓城百雉拥高秋，驱马临风想圣丘。
此道门人多未悟，尔来千载判悠悠。
旅食有作
赵蕃（宋代）

旅食频年倦，田居乐事遥。
春余桑枯静，波泛鹭鸥骄。
折竹深防笋，撑船满载苗。
新诗随见写，旧发不胜凋。
晚霁
艾性夫（元代）

天空虹灭影，风定水无纹。半树挂残日，千岩吞湿云。
家园
俞桂（宋代）

眺望西山在目中，更须宽展竹篱通。
残梅尚守清帘节，不嫁东君昨夜风。
游王氏东园
杨亿（宋代）

名园聊得拂尘衣，深入春丛一径微。万树未饶金谷富，百畦犹有汉阴机。

青蘋风暖天鸡出，文杏巢乾海燕归。向晚鸣驺九门路，柳堤回首独依依。
端州江涨三首 其三
区怀瑞（明代）

百日霪霖未有晴，蛟鼍吹浪拍江城。溃堤一夜千家哭，宛似嗷嗷鸿雁声。
题拈花微笑图
唐寅（明代）

昨夜海棠初着雨，数朵轻盈娇欲语。
佳人晓起出兰房，折来对镜比红妆。
问郎花好奴颜好，郎道不如花窈窕。
佳人见语发娇嗔，不信死花胜活人。
将花揉碎掷郎前，请郎今夜伴花眠。
游杭州圣果寺
王安石（宋代）

登高见山水，身在水中央。
下视楼台处，空多树木苍。
浮云连海气，落日动湖光。
偶坐吹横笛，残声入富阳。
明妃
吴雯（清代）

不把黄金买画工，进身羞与自媒同。
始知绝代佳人意，即有千媒国士风。
环佩几曾归夜月，琵琶唯许托宾鸿。
天心特为留青冢，春草年年似汉宫。
狂题二首
司空图（唐代）

草堂旧隐犹招我，烟阁英才不见君。

惆怅故山归未得，酒狂叫断暮天云。

须知世乱身难保，莫喜天晴菊并开。

长短此身长是客，黄花更助白头催。
舟舣海珠候吴明府同年
苏葵（明代）

春水溶溶鉴海平，风潮相送一朝程。如何令尹来消息，三日同年听橹声。
寄曾子方
丘葵（宋代）

别来俱不饮，相忆若为情。
交熊忘贫富，相知似弟兄。
君殊似弟兄。君殊非夙昔，
予亦负生平。惟有子诚月，
年年是旧盟。
阻雨
韦骧（宋代）

清明未远正春浓，澍雨无情苦见攻。沽酒穷垆应减价，障泥豪锦若为功。

轮蹄寂寞湖山闇，桃杏彫疏台榭空。唯有居閒足幽况，晏眠冷屋似山翁。
钓鳌台
邬骥（明代）

水清鱼乐游，群来复群往。何事隐居人，把竿临其上。
怨歌行
谢榛（明代）

长夜生寒翠幕低，琵琶别调为谁凄？
君心无定如明月，才照楼东复转西。
送虞丞相抚蜀
宋孝宗（宋代）

一德如公岂合闲，聊分西面欲忧宽。
不辞论道虚台席，暂假宣威筑将坛。
风教已兴三蜀静，干戈载戢万方安。
归来尚想终霖雨，未许乡人衣锦看。
偈颂一一二首 其二十七
释清远（宋代）

亲从家里来，家中何所有。持此一片石，广大坚且久。

灵山曾献佛，帝释聊举手。心中出何物，安乐并长寿。
初春和折子明岁前两诗
张栻（宋代）

新春风雨中，日日鸠鸣屋。
小园政可步，柰此泥涴足。
却坐问樽酒，知足乃不辱。
一杯径陶然，敢羡车载曲。
请说归休好 其二
张孝祥（宋代）

请说归休好，从今自在闲。新除叠黄纸，旧隐接青山。

竹绕披风榭，芦藏钓月湾。田间四时景，何处不开颜。
即事有感再用前韵二首 其一
程俱（宋代）

邪正谁分寇与丁，眼看奴隶拥繁缨。至今四海生痍痏，辛苦仍康起一成。
夔州元宵和曾端伯韵四首
郭印（宋代）

斗转寅初月正中，昏灯达旦九衢通。
汉家祀事传来远，想见当时太一宫。
次知府侍郎九日登送江亭韵
周孚（宋代）

兹山耸孤秀，正自惬公心。顿觉天能近，都亡地可临。

烟江殊衮衮，霜柳尚沉沉。但恨无陶谢，芳醪只独斟。
题章法山房
丘葵（宋代）

四壁羲文卦，曾因学易居。
今来三十载，只须一空庐。
境寂含群动，窗明纳太虚。
无人悟玄理，梅竹翠扶疏。
逸书吟
邵雍（宋代）

丹山谁道凤为巢，事下吾能见九苞。
逸句得时如虎变，大篇成处若神交。
千端蜀锦新番样，万树春华暖弄稍。
天马无踪周八极，但临风月镫相敲。
和谹父留别
王洋（宋代）

卧鼓开亭障，斯人久晏然。
宣王思采芑，羊祜保新边。
妙手传千叶，鳌头控六连。
使君双眼阔，塞草不供怜。
峡中和卜彦才韵
方逢振（宋代）

尹躬乐不在耕莘，乐在明明以及民。
贪看回头多应错，偶闻变色始知真。
圣贤气象心为大，天地根萌人是仁。
认著濂溪窗草意，自家胸次一般春。
迂言
庄宇逵（清代）

牖外掷双丸，年华去如水。俯仰舆盖中，太仓一粟秕。

瞿然抚此身，丛过不可理。几希竟安在，言之颡有泚。

蜉蝣炫其羽，楚楚者谁子。野雉求其雌，有鷕鸣不已。

饥狼卜其食，厥智一何诡。人也而此鹜，相去何倍蓰。

俗累易轇轕，差不为所使。伊余有结习，词章雅所喜。

孔雀有文采，其毒即在尾。沿流忘溯海，缘枝昧根柢。

候虫与时鸟，好音倏过耳。讹种锢童蒙，读书博青紫。

如何四子言，干禄一编视。初念本轻肥，得志徒尔尔。

五更钟未鸣，沈酣黑甜里。纷纷蕉覆鹿，攘攘槐中蚁。

谁呼寐者觉，中衣蹶然起。后古人而生，先古人而死。

长生本无方，不死良有以。口体皆顽腐，炯然者惟此。

嗜欲铄厥真，宁静保厥始。秘兹径寸珍，金石不可毁。

迂言以自箴，庶不从风靡。
赠郭高叔三首 其三
陈造（宋代）

翠扇红牙浅黛愁，梁尘飞下晚云留。贯珠未竟金杯侧，却欠周郎一转头。
赋欧园海棠和罗起初
刘诜（元代）

蜀州海棠锦成畦，昌州海栗芳气菲。名花自古恨不见，东风吹在西家西。

美人压酒红珠落，半笑新晴半含萼。玉肤柔薄绛袖寒，妆泪轻盈脂脸怍。

太真姣睡金屋春，绿珠夜燕宫蜡薪。一时群花尽妾媵，娉娉袅袅真仙人。

雨馀繁枝深绿净，好及佳时入觞咏。花容相对易新故，人事无情有衰盛。

我昔曾同花下欢，宝钗插映鸦发盘。只今便能日日为花醉，欲挽朱颜应已难。
秋夜旅舍寓怀
薛能（唐代）

庭锁荒芜独夜吟，西风吹动故山心。三秋木落半年客，

满地月山何处砧。渔唱乱沿汀鹭合，雁声寒咽陇云深。

平生只有松堪对，露浥霜欺不受侵。
金陵三首
梅尧臣（宋代）

每入秦淮口，风波更不忧。
重看後庭树，还起旧时愁。
故老都无有，遗踪莫可求。
何人能识意，白鹭在寒洲。
句
王逸民（宋代）

我生不背佛，而自外道取。
颂古一○一首
释子淳（宋代）

多是从人学得来，一生空反口胡开。
欲穷此片虚明地，七佛前前总不该。
谢人惠十色花笺并棋子
齐己（唐代）

陵州棋子浣花笺，深愧携来自锦川。海蚌琢成星落落，

吴绫隐出雁翩翩。留防桂苑题诗客，惜寄桃源敌手仙。

捧受不堪思出处，七千馀里剑门前。
横山寺楞伽塔诗
周南（宋代）

白传游春得几回，寺门还对海门开。
行人莫部横山塔，曾见开皇混一来。
雨夜许氏第会宿各赋四韵
寇准（宋代）

雨夜销烦暑，林塘向夕幽。
庭虚惟久月，树冷欲生秋。
河北嗟新别，樽前念旧游。
若非逢胜会，何以解离忧。
题将军岩
刘子翚（宋代）

昔年栖险人何在，仿佛楼台杳霭间。
事去长空飞鸟没，时清宴坐一僧閒。
霜秋石壁黄金树，月夜云涛碧玉湾。
杖策时来访奇绝，渔樵幽兴自相关。
鹧鸪天（遁斋自作生日）
郭应祥（宋代）

垂领纷纷已二毛。可堪州县尚徒劳。催科自笑阳城拙，勇退应惭靖节高。

来祝寿，笑儿曹。说椿说柏说蟠桃。世间底事非前定，妙理还须问浊醪。
句
高似孙（宋代）

月洗黄芦雪，天生紫蟹秋。
迎春乐
陈允平（宋代）

垂杨影下黄金屋。东风渐、粉香熟。恨当年、有约马参莺速。误一枕、红云宿。

带眼宽移腰似束。怪何事、褪红销绿。北面立秋千，羞人问、连环玉。
读孙子二首 其二
张方平（宋代）

伐谋自庙堂，长城在樽俎。下敌无智名，服叛非萧斧。

主尊而民安，兹宜国之辅。勿使有功臣，功大将骑虎。
无尽居士以峡州天宁见邀作此辞免六首 其六
释德洪（宋代）

龟毛索子衲僧冤，阔角关西亦被穿。小犊鼻头无觅处，听渠露地且闲眠。
游黄山留题
方月涧（宋代）

笑拟愚公恨力绵，无穷眼力到危巅。
天黏青嶂蒸岚雾，池涌丹砂费酒泉。
高下瀑声多是雨，去来云气半非烟。
仙家日月长间在，才得心间也是仙。
祈晴行西湖上呈馆中一二同官 其一
郑清之（宋代）

踏尽红尘挹翠峦，江湖清梦入雕鞍。濛濛薄雾浑疑雨，恻恻疏风不是寒。

野菊频催花事早，老枫初试叶声乾。恰知病骨宜清景，恨不浮家学钓竿。
画堂春（和秦少游韵）
仲并（宋代）

春波浅碧涨方池。池台深锁烟霏。缓歌争胜早莺啼。客忍轻归。

合坐香凝宿雾，垫巾梅插寒枝。渐西蟾影漾余辉。醉倒谁知。
和仲宗判监
李弥逊（宋代）

与世浮沉半醉醒，结庐人境昼常扃。
微吟松竹风无定，着色峰峦雨乍经。
方簟北窗身是梦，瘦藤斜照影随形。
岂无曳尾泥中计，政恐肠刳不自灵。
杂兴
陆游（宋代）

冰壶冷浸玉芙蕖，三伏炎蒸一点无。
净洗砚池瀦墨渖。
乘凉要答故人书。
赠别君素上人诗
刘禹锡（唐代）

穷巷唯秋草，高僧独扣门。相欢如旧识，问法到无言。

水为风生浪，珠非尘可昏。悟来皆是道，此别不销魂。
生世
陆游（宋代）

乾坤成毁由来事，生世真同黍一炊。
嗟我已过三万日，余年有几自应知。
次早喜雪
林希逸（宋代）

竹叶初闻似雨声，禁林未晓已通明。朱楼屈曲栏先湿，紫殿参差瓦欲平。

冰砚笔随花片起，风檐幔点蕊珠轻。堂名不枉人间说，此际真如玉琢成。
颂古一○一首
释子淳（宋代）

一片灵明本妙圆，个中非正亦非偏。
宝峰瑞草无根蒂，不待春功色自鲜。
饯吴长文司理用修持贤业教无欠为韵
裘万顷（宋代）

人生天地间，离别安能无。
莫作儿女态，相期烈丈夫。
还丹复命篇 七言三十首 其二十三
薛道光（宋代）

归根复命复元真，气入四肢精养神。神气若还俱不散，混同尘世一闲人。
春词
毛滂（宋代）

靧面桃花有意开，光风转蕙日徘徊。
昭阳天近知春早，玉琯东风破雪来。
踏莎行·玉母池边
佚名（宋代）

玉母池边，曾记旧识。玉京仙苑新移得。素娥青女好精神，比看终是无颜色。传入汉宫，偷拟妆饰。寿阳空恁劳心力。寒香都不为春来，莫将远寄春消息。
题窦伯山小隐诗六首 其四
王质（宋代）

山澹云浓间有无，数牛鸣外接匡庐。甘楼亦有鸱夷老，左右盆山即五湖。
偈颂一百三十三首·其五十二
释法薰（宋代）

身心一如，身外无馀。
长安虽乐，不是久居。
次韵邑宰徐何慊出示所作五首
陈著（宋代）

锦制丈高底怕伤，手挥烦势坐清凉。
豁闻心上平明镜，看破人间戏散场。
县里方将客醉白，台端只怕趣催黄。
梅花本是酸寒物，终累他年铁石肠。
人鬼吟
邵雍（宋代）

既人能事人，又焉能事鬼。
人鬼虽不同，其理何尝异。
偶作
释昙华（宋代）

黄檗堂前行正令，天童今日验疏亲。
老来拄杖思分付，未见当年吃棒人。
续梅花百咏 其十 寻梅
陶德勋（清代）

东阁寻来又霸桥，江城走遍路遥遥。随溪曲达山深处，始见高枝竹外飘。
李先生别墅望僧舍宝刹因作双韵声
温庭筠（唐代）

栖息消心象，檐楹溢艳阳。帘栊兰露落，邻里柳林凉。

高阁过空谷，孤竿隔古冈。潭庐同淡荡，髣髴复芬芳。
渐西观察提点山右中江父老咸怀怨思献诗三十韵以志惓怀
陈文騄（清代）

兰蕙与蓬蒿，同生不同类。庭芷共江蓠，隔山扇馨懿。

植物有本性，斯人洽气谊。譬如浑与淄，源分味一致。

方寸契合微，名言无可志。下走滞京洛，时俊红尘萃。

尤推彦伯贤，一见惊小异。既入季野室，气概四时备。

盎然饮太和，不醪亦自醉。何期后十年，移官戏下吏。

文宴纵清谈，往往抒宏议。怀抱郁青霞，渊雅而纯粹。

恍遇祖约谈，次日如失睡。有时涉文囿，洸洸罗满笥。

河东记委箧，崇山识简坠。怜我呰窳才，赖公琢成器。

明月照人影，高云托广庇。不图好风吹，新纶忽迁地。

休景知边情，盛绩御屏记。郑白千顷沃，欢呼迎新使。

美意汉京洽，觖望鄣南怼。持靴念旧恩，攀辕洒新泪。

我心益戚戚，欲言无一字。公方鬯远猷，岂为私情累。

惟祝蚩蚩心，上感羲轩意。牙纛锡专征，江海重膺寄。

白发旧部僚，老马伤憔悴。草亭筑四休，轩盖行抛弃。

傥报我公来，重理出山辔。短歌寄离愁，烟波荡淮泗。
襄州汉阳王故宅
皮日休（唐代）

碑字依稀庙已荒，犹闻耆旧忆贤王。园林一半为他主，

山水虚言是故乡。戟户野蒿生翠瓦，舞楼栖鸽污雕梁。

柱天功业缘何事，不得终身似霍光。
食笋行戏赠臞仙
书諴（清代）

可使身无肉，不可食无竹。将军嗜笋体瘦健，昌歜羊枣皆粗俗。

潞河秋泊渭川贾，筐篚腥倾箨龙脯。乍看鳞甲形模糊，尚觉彭亨郁余怒。

将军晓起饥肠鸣，蜿蜒入口风雷轰。鍊珍百品不足数，一味清净廉泉僧。

闻道此僧善说法，不棒不喝不梵夹。化身现在我窗前，我亦从之敬而狎。

一阳初复萌始孳，弹指蛩鸣锸可施。拟夸新脆连根赠，却恐狐搰反被嗤。

知子多生饱蠹简，啖蔗佳境应非远。
送孔巢父谢病归游江东兼呈李白
杜甫（唐代）

巢父掉头不肯住，东将入海随烟雾。
诗卷长留天地间，钓竿欲拂珊瑚树。
深山大泽龙蛇远，春寒野阴风景暮。
蓬莱织女回云车，指点虚无是归路。
自是君身有仙骨，世人那得知其故。
惜君只欲苦死留，富贵何如草头露？
蔡侯静者意有余，清夜置酒临前除。
罢琴惆怅月照席：“几岁寄我空中书？
南寻禹穴见李白，道甫问讯今何如！”
今何仙姑祠
湛会谷（明代）

载谒天姬读断碑，低回旧事至今疑。如何蜕化空遗履，尚自留今且寄诗。

鸾过缑山笙有韵，鹤归华表语无期。当年赢得存仙籍，还记春冈是旧基。
次德茂菱花韵
李流谦（宋代）

菱叶寒陂收晓镜，萧萧独伴黄芦暝。
自同香草入骚吟，不羡玉台春压鬓。
三四凫雏傍母眠，尽付与秋秋亦领。
更看细雨出鱼儿，江上老翁渔未觉。
己巳元宵雨
林希逸（宋代）

里社由来庆上元，常年鼓笛遍诸村。缁黄香供人人冗，红白灯诸处处喧。

积雨连朝寒可畏，祈天一念礼犹存。夜来见说柴炉少，清磬行时半闭门。
演化琴德素高昔尝供奉先帝闻予所藏宝琴而挥弄不忍去因为作歌以写其意云
苏舜钦（宋代）

双塔老师古突兀，索我瑶琴一挥拂。风吹仙籁下虚空，满坐沈沈竦毛骨。

按抑不知声在指，指自不知心所起。节奏可尽韵可收，时于疏澹之中寄深意。

意深味薄我独知，陶然直到羲皇世。曲终瞑目师不言，忽言昔常奉至尊。

祥符天子政多暇，诏求绝艺传中阍。紫宸仗退霜日红，随鞭入对蓬莱宫。

平戎一弄沃舜聪，貂珰壁立亦动容。紫兰之袍出禁府，声华一日千门通。

今来老病卧泽国，赏音不遇前事空。一双玉鹤天上飞，人间但见枯死桐。

幸逢宝器惬心手，因声感旧涕洒胸。顾我踟蹰不忍去，将行更欲留悲风。
楼居狂吟
吴龙翰（宋代）

汗漫相期欲控鲸，龟楼粗可寄閒身。
天教吴猛亲常健，乞与商山九斛尘。
颂古四十四首
释师范（宋代）

春生夏长，淡饭粗茶。
鱼投臭水，彩奔龊家。
项羽
钱舜选（宋代）

项羽天资自不仁，那堪亚父作谋臣。
鸿门若遂樽前计，又一商君又一秦。
蓬瀛台
韩元吉（宋代）

雨余天定澹澄瀛，及此秋郊一日晴。
轩盖翩翩度林影，笙箫隐隐杂溪声。
风随广席歌呼转，云满高台步武生。
记取今年作重九，丹崖绝壑是神清。
长春花 其五
徐积（宋代）

枝上疏疏花启房，轻绡重锦迭为裳。更分深浅两般色，不作寻常一面妆。

蕣有红华须斗艳，兰虽清节亦交香。吟翁未畅先投笔，为与东君咏海棠。
楚宫怨二首
许浑（唐代）

十二山晴花尽开，楚宫双阙对阳台。

细腰争舞君沉醉，白日秦兵天上来。

猎骑秋来在内稀，渚宫云雨湿龙衣。

腾腾战鼓动城阙，江畔射麋殊未归。
出城所见赋五题
宋祁（宋代）

二月风堪爱，悠悠天际生。
向空鸣籁细，乘暝作寒轻。
拂水纹层浪，穿条杌紫茎。
烦君期素魄，相伴倒春清。
孟子·王霸
陈普（宋代）

德诚已有奚容力，假伪非由力莫为。
若使桓文居万里，不知功效竟何施。
赠少室王山人
胡宿（宋代）

九籥秘仙经，岩岩玉骨灵。内书天上见，仙乐帝前听。

壶小藏仙界，槎高拂斗星。华阳陪夜话，多是说金庭。
和韦苏州二十首 其七 咏声
赵秉文（金朝）

万籁静中起，犹是生灭因。隐几以眼听，非根亦非尘。
乙丑三月十二夜梦得家有园池乐寿康之句觉而足成效邵康节作首尾吟八首 其二
徐经孙（宋代）

家有园池乐寿康，闲中日月觉偏长。睡馀携幼游花圃，饭后呼童给鹤粮。

堆案纵横书数册，随盘欢喜酒三觞。客来问我浑无事，家有园池乐寿康。
除夜有怀
孟浩然（唐代）

五更钟漏欲相催，四气推迁往复回。
帐里残灯才去焰，炉中香气尽成灰。
渐看春逼芙蓉枕，顿觉寒销竹叶杯。
守岁家家应未卧，相思那得梦魂来。
江梅引·人间离别易多时
姜夔（宋代）

丙辰之冬，予留梁溪，将诣淮南不得，因梦思以述志。

人间离别易多时。见梅枝，忽相思。几度小窗幽梦手同携。今夜梦中无觅处，漫徘徊，寒侵被，尚未知。
湿红恨墨浅封题。宝筝空，无雁飞。俊游巷陌，算空有、古木斜晖。旧约扁舟，心事已成非。歌罢淮南春草赋，又萋萋。漂零客，泪满衣。
外孙朱饶归吴兴
马廷鸾（宋代）

出门一别行千里，闭户归休读五车。
天路尘冥车服骥，世科墨湿字翻鸦。
绣绷尚忆春晖报，云舍无令暮蔼遮。
晚岁饰巾吾待尽，高空摩翮汝横斜。
吕丞相生日
吴芾（宋代）

日躔析木当良月，辰象煌煌森罗列。
勿惊昴宿下天来，果向明罗作人杰。
巍巍德望冠簪缨，鲁国真儒独擅名。
五百年来世希有，端为社稷万人生。
胸中素抱经纶术，致身便欲扶王室。
不学磻溪坐钓矶，洗光直取虞渊日。
艰难将相罕全才，天使我公居上台。
公能以道佐人主，四海俱知天意回。
苍生政尔资霖雨，未许超然成独处。
伫看丹诏下严宸，会见敖叔三相楚。
向来忠烈已无前，此去勋庸非偶然。
便使呼乾韩朝魏阙，直须光复旧山川。
富贵功名人所欲，世间万事今合足。
龙门客至亦何言，独有长年为公祝。
但愿我公如汾阳，二十四考中书堂。
他年更伴赤松游，永作汉家张子房。
和竹溪三诗·遣兴
刘克庄（宋代）

晚慕玄真与季真，床头金尽不忧贫。
六如偈简常持念，四勿箴忧最切身。
古有德衰年亦暮，今谁齿宿意犹新。
手遮西日过门客，来拜庞公者几人。
次韵广州陈绎谏议和陈荐宋敏求二龙图二首
苏辙（宋代）

曾送飞龙白日翔，未应中路许还乡。
鹤归仍有当年伴，松老知经几度霜。
城下宝坊聊寄榻，朝中振鹭旧成行。
相逢出处何须问，五岭清平十月凉。
句
陶弼（宋代）

远草牛羊动，暗潭虾蟹明。
途中杂咏
丁日昌（清代）

尽日肩舆踏翠苔，瘦牛猴岽各崔嵬。奇峰乱插愁天破，飞瀑奔流恐石开。

村酒不妨留客醉，高云难得出山来。岭梅曾识诚斋面，冷落人间不受埃。
十七日和原甫风花偶书
梅尧臣（宋代）

风花不恋枝，脱萼乱翻飞。
自学空中雪，宁同垣上衣。
绕庭回旋久无著，众鸟争衔何处归。
武昌江汉亭
章云心（宋代）

江汉亭前江汉浮，岷嶓万里会吴头。
江穿南北天心落，汉接东西地脉流。
水上龙争方一梦，山中鹊起已千秋。
张刘精爽知何在，安得同来赋远游。
缘识
宋太宗（宋代）

少年虽共语，不解老人心。
莫作为闲事，高山似海深。
答倪令挑战之句
徐积（宋代）

南城病客方闭门，西郭檄书俄入手。霜涛洗开醉合眼，清风吹起困低首。

诗阵须知少敢当，吟魔已遁无何有。可笑将军不用机，示以强兵殆非诱。
次师白弟元日韵
黄公度（宋代）

且看时事惬心期，莫为流年作许悲。
足慰羁愁缘雁序，恐无奇策对龙墀。
梅妆已觉香全减，柳线相将绿四垂。
腊雪渐消春又到，人间底事不潜移。
大司成颜几圣率同舍招游裴园，泛舟绕孤山赏
杨万里（宋代）

凤城鱼钥晓开银，国子先生领缙绅。
山水光中金凿落，芙蕖香里葛头巾。
偈颂二十首
释如珙（宋代）

月在水中捞不上，徒劳戳碎水中天。
夜深山寺开门睡，月自飞来到面前。
摊破浣溪沙·春草萋萋绿渐浓
赵雍（元代）

春草萋萋绿渐浓。梨花落尽晚来风。试问相逢何处好，小楼东。朱箔影移无限恨，玉箫声转曲将终。独倚阑干谁是伴，月明中。
句
钱惟演（宋代）

厅前捉到须依法，合内盛来定付厨。
园居怀袁仪部补之时袁抱病
吴子孝（明代）

空庭战凄叶，寒日下高原。
虽家北阙下，白云常满园。
风霁琴张静，池昏鸟语喧。
茂陵方请告，悁忆奉清言。
寿庆祠部松乔 其三
戴亨（清代）

黄金药可成，愿君莫轻弃。情殷责苦深，摛语斸肝肺。

被之荣心神，遭逢随所际。彩凤摩霄盘，凡鸟奚能企。

寓形百年中，长怀千年计。修短亦由人，金石可自励。
杨司寇枉驾寓斋
屈复（清代）

陆沈愧通识，荒谬悖时彦。置兹凉炎区，即理鹓鹭贱。

高轩一以临，高言饫食楝。砌苔延古意，众籁洁庭院。

艰哉何巍巍，出处蕴深鉴。谁能慎所守，隆持表独善。

月露濯烟埃，疏雨洗河汉。因心结素云，惊飙吹不散。
步蟾宫·绿华翦碎娇云瘦
蒋捷（宋代）

绿华翦碎娇云瘦。剩妆点、菊前蓉後。娟娟月也染成香，何况、纤罗襟袖。秋窗一夜西风骤。翠奁锁、琼珠花镂。人间富贵总腥膻，且和露、攀花三嗅。
湖口
敖巘（清代）

小孤山断大孤山，翠锁中流第一关。惆怅芙蓉江上客，天寒日暮不知还。
初憩河阳郡斋三首
宋庠（宋代）

河洛周郊会，风烟晋部邻。
人传种花县，地记躍鱼津。
梨枣知秋晚，桑麻验俗淳。
惟忧三载课，无术效臣恂。
秦淮杂诗
徐夔（清代）

半山堂屋草萋迷，介甫声华认旧蹊。欲纪元丰天子圣，天津桥上杜鹃啼。
寄仲弥性祝子权
朱翌（宋代）

博士曾瞻穆穆光，贤良犹抱汉文章。
江山不隔梦千里，鸿雁欲归书数行。
蝇变岂能分白黑，木灾初未有青黄。
逡巡岁晚成何事，捧腹看傩驱不祥。
白含笑
杨万里（宋代）

薰风晓破碧莲莟，花意犹低白玉颜。一粲不曾容易发，清香何自遍人间。
寻友登盟坛
李梦阳（明代）

周室衰微五伯兴，葵丘之盟此留名。
薄暮笼坛春秋去，四野只留牛羊声。
东南眺望牧童隐，蔓草萧瑟忆征程。
一里壮游解幽意，自古雄心朝花厅。
渔家傲
欧阳修（宋代）

小词，尤脍炙人口。有十二月词，寄渔家傲调中，本集亦未尝载，今列之于此。前已有十二篇鼓子词，此未知果公作否。

正月新阳生翠琯。花苞柳线春犹浅。帘幕千重方半卷。池冰泮。东风吹水琉璃软。

渐好凭阑醒醉眼。陇梅暗落芳英断。初日已知长一线。清宵短。梦魂怎奈珠宫远。
桃梅
李龙高（宋代）

素面何曾学艳妆，子肥刚带苦心肠。
谁知划被虚名误，汙却莲花是六郎。
大衍易吟四十首
方回（元代）

艮上戒舌驷，震初羞指鼋。
细观颐内外，口是祸之门。
龙虎山十咏 其四 云台山
贡师泰（元代）

天星二十八，下作汉廷将。功成归帝傍，精彩射石上。
避暑山中十咏 其八 约伦彦蕃避暑不至
王渐逵（明代）

独深伦子念，思苦得清癯。每出惊人句，耻看非圣书。

远期知有待，近约定何如。毒热应相忤，烟萝似不迂。
夜发昆山
范成大（宋代）

岁寒人墐户，霜重独登舟。
弱橹摇孤梦，疏篷盖百忧。
但吟今不乐，岂计几宜休？
惭愧沙湖月，年年照薄游。
再从侄瑛幼孤学道龙虎山自伤不能鞠携述祖德以勉之
袁桷（元代）

煌煌玄冑，家越徙鄞。隐道閟躬，三世养真。是生祥符，观光绩文。

占籍浚仪，佐邑孔勤。粤有光禄，亦奉于越。聿魁开封，老守于括。

少保恂恂，卑退静阅。太保灵承，逃难乘筏。大耋韬明，闾里胥洽。

笃生卫公，乔柯茂丰。敦让诒则，摄狱自公。绝蔓秉仁，千人著功。

冥报氤氲，维垣锡崇。于赫少傅，受学族祖。习绎典谟，正献同宇。

正献首科，少傅踵举。复师以研，繄我族父。昭穆会稽，非宗畴谱。

同源迢迢，宴堂是叙。相臣嫉忠，同党同锢。正学勃兴，象山武夷。

相继登朝，奉常羽仪。维我少傅，抱其魁奇。曰：经武有本，日用不疲。

绝币罢书，感励孜孜。乃登东观，乃佐宰司。岁为阉茂，正肃冠廷。

正献休休，少傅绳绳。载史纂谟，致事以行。少傅作程，均赢纪经。

翼翼京邑，十载敉宁。憬彼介狄，回戈指淮。铁驷豗喧，为厉之阶。

公在宥密，展诚弼谐。悉卒宵征，拉其妖霾。总戎辅京，秉纛受齐。

奸沈于渊，公归在里。徵彼寿俊，悬车告止。三启公府，永楚赐履。

复荒于齐，终越以祀。冢子庐陵，克谨其承。曰惟瑞安，俭不近名。

生我俊兄，志学蜚英。上试铨曹，计偕荐膺。余年尚孩，企焉战兢。

女纪既蒙，讫箓更符。匪曰愚智，阨穷同途。火焚高闳，戚戚告瘏。

不敏其芸，莫植其居。泯奄长夜，衋然永徂。念子之稚，孔薿孔朗。

不宁以糊，俾游泬荒。我虽异途，与汝同情。无为夸淫，无溺燕朋。

壹尔气神，履冰奉盈。我宗匪微，德芬匪沬。来者之荣，逝者之戒。

沾沾怀新，不究其败。鉴彼太素，曷其有坏。述我祖德，送尔言迈。

匪穷咏歌，申以用诫。
寿春郡王阁春帖子
夏竦（宋代）

日上苑梅凝素艳，雪晴宫柳弄青条。
已观寿土封东国，即看怀金奉内朝。
颂古十九首
释法全（宋代）

相逢把手上高峰，四顾寥寥天宇空。
一曲渔歌人不会，芦花飞起渡头风。
初至上饶寄子云
韩元吉（宋代）

险阻艰难客路赊，东西南北问生涯。
秋声瑟缩生梧叶，野景萧疏上菊花。
去国已惊身老大，无家空有泪横斜。
遥知载酒齐山寺，应忆年时醉月华。
三送先之
晁说之（宋代）

相逢无酒恨如酣，九市三玄俱不谈。
秋雨迢迢催客别，别情雨色已江南。
颂古五十五首
释绍昙（宋代）

绿萝窗底枕肱时，梦绕华胥客路迷。
听得烟村一声笛，醒来元是住居西。
早行五首
吴芾（宋代）

此地惟多古树林，路傍处处足清阴。
行人九夏热如火，到此清风忽满襟。
题睢阳双庙二首 其二
张表臣（宋代）

渔阳哭骑满关东，百战孤城挫贼锋。唐室兴亡系公等，九原可作更谁从。
偈颂一百四十一首
释师范（宋代）

少林消息绝，大地一团铁。
愁杀寒山子，无言倚寥泬，
悲风流水声呜咽。
三和友人有所思韵
刘克庄（宋代）

某邱某水晚重游，绝胜才翁在许州。
懒学少年条痛楚，且同骚客赋牢愁。
悬知五鬼为渠崇，不晓三彭有底仇。
兀坐蓬窗无意绪，冻蛩唧唧更鸣秋。
辛酉三月，靖江杨翰如先生以过慧中女士画幅属题，敬呈绝句五首 其五
夏子麟（清代）

妙墨题辞各擅长，即非宋艳亦班香。一从崔颢留名句，落笔迟迟费较量。
无题二首
李商隐（唐代）

昨夜星辰昨夜风，画楼西畔桂堂东。
身无彩凤双飞翼，心有灵犀一点通。
隔座送钩春酒暖，分曹射覆蜡灯红。
嗟余听鼓应官去，走马兰台类转蓬。(转蓬 一作：断蓬)

闻道阊门萼绿华，昔年相望抵天涯。
岂知一夜秦楼客，偷看吴王苑内花。
戊辰春日有怀白阳毕老公祖又赋二律时巳得请归里 其二
王在晋（明代）

闻说仓廒粟朽红，而今时事问苍穹。汉家本计先汤沐，周室人材让毕公。

河海挽输添百亿，东西兵车叹三空。圣朝上佐还思旧，指日丹书出禁中。
独酌
李若川（宋代）

兀坐起往念，新愁忽来侵。
郁郁不自恰，开尊独盈斟。
举杯对孤影，浩荡生幽襟。
百虑遂消散，无复索我心。
修篁尔何情，风中来清音。
不觉日已晏，四面山沈沈。
超遥醉中适，颓然忘古今。
染翰记所寓，音属自成吟。
酬孔宪将还
赵抃（宋代）

待月登高悉后时，还辕今喜近郊岐。再圆光彩蟾升汉，未谢馨香菊满篱。

乘暇寻山应有得，许陪观海不知谁。感君按辔澄清外，遗我琼瑶两首诗。
偈 其二
僧某（宋代）

弥勒真弥勒，分身千百亿。时时示世人，世人俱不识。
送慧禅人往上江糴麻米
释正觉（宋代）

云门糊饼赵州茶，里许明明著得些。
公案见成知味底，一千二百衲僧家。
蓦山溪·元来一点
王吉昌（元代）

元来一点，本也无生灭。逐景落阴阳，匠成形、头面转别。五浊恶代，八苦镇交煎，生还死，死还生，生死何时彻。教君省悟，志夺玄黄诀。七耀贯三奇，斡珠玑、推移气泄。九还七返，药配按时烹，黄金窟，绽琼英，五气飞红雪。
观弈图
高启（明代）

错向山中立看棋，家人日暮待薪炊。
如何一局成千载，应是仙翁下子迟。
观澜亭
许将（宋代）

危亭高处倚岩隈，西望蒲菖海浪回。
山戴鳌头天外出，水浮鳅穴地中来。
千重侧崦扶摇没，万里分流混沌开。
甲戌民风近体寄叶给事八首 其八
龚诩（明代）

田畴不见见江湖，烟火人家大半无。薄熟岂能周晚岁，实徵安得副官租。

豸冠素解矜民瘼，奏牍终能达帝都。昨日喜闻停免政，不忧鞭挞烂皮肤。
次韵子充九日建天宁道场罢遂游尧祠
葛胜仲（宋代）

悒悒无聊坐学宫，衔杯阻共玉西东。祝延精舍臣心重，择胜丛祠友好隆。

休叹青衫淹小县，且从乌帽落商风。喜君句法无糕字，始信才华梦得同。
送裙君培
王庭（宋代）

夕阳送君去，浩歌成独还。君来山窗下，竹石如我闲。

众鸟自栖息，月明溪水间。柴门复谁待，呼童方闭关。
和腾宰与徐思远
王洋（宋代）

故国愁来有所思，那堪更读四愁诗。
令君术业辉千古，处士才名冠一时。
醉后啸歌争气焰，闲来履屐共追随。
诗豪酒侠方推重，野客何知但朵颐。
咏春
杨简（宋代）

日日看山不厌山，白云吞吐翠微间。
静明光里无穷乐，只是令人下语难。
又以建茶代宣笔别书一绝
杨亿（宋代）

青管演纶都已竭，文揪争道恨非高。
辄将北苑先春茗，聊代山中堕月毫。
病怀
丁元照（清代）

寒虫秋不死，牖下作悲吟。戚极宵难寐，愁多病易深。

残灯孤枕泪，长夜百年心。欲侍双亲去，重泉何处寻。
小游仙 其四
翁同和（清代）

雾阁云窗事渺冥，蛾眉无计学娉婷。姮娥毕竟人间样，怎比银河织女星。
遗老斋绝句十二首 其三
苏辙（宋代）

兹心净无垢，尚爱南斋竹。当暑得清风，冷然若新沐。
缙云县仙都山黄帝祠宇
王铚（宋代）

我渡溪水寻荒村，群峰势若万马奔。

酣酣春色雪初霁，霭霭野气山犹昏。琼楼金阙涤地尽，松柏半带斤斧痕。

要还清净扫尘俗，一炬劫火安得焚。行人鞠躬下马拜，仙都妙理吾能言。

威神可畏凛如在，有台今亦祠轩辕。当年垂衣正南面，制作取尽坤与乾。

凿开鸿荒肇人纪，首为区宇立本根。风后力牧来联翩，神机开辟施无垠。

初传闻道广成子，后乃密契中皇君。功高德大不可拟，几与造物分遗恩。

遥遥唐虞建炎运，万年圣子兼神孙。

至人御世用常道，飞升轻举安足论。爰作一气生万物，奈何已把天人分。

伏羲八卦画已破，女娲欲补理亦繁。飘然独返紫清去，却敛造化归金浑。

庙前仙石表今古，屹立霄壤争雄尊。鼎湖可望不可见，意今后世难攀援。

顶中玄宫号泥丸，自然有路朝天阍。此身内外神气合，俯仰自超生死门。

默运四时无诡异，试观日月谁吐吞。祇今湖边送风雨，草木吹动旗与幡。

飘然十丈红菡萏，碧溪下插玻璃盆。马蹄车辙不须有，虽迷襄野道自存。

岩泉夜发百谷响，洞庭乐声犹可闻。山川古色藏妙意，谁与开涤明根源。

我谈希夷返淳朴，不假辩说波涛翻。
送柴廷玉静得
方回（元代）

烂柯峰下碧溪云，元自龟山一派分。
罗仲素初同此脉，朱元晦派张吾军。
傥知柴氏潜心学，未数徐魁径畈文。
近喜识荆静得老，名家知道更多闻。
以诗句咏梅·幽闲元不为人香
方蒙仲（宋代）

道不为人香，其如人竞即。
香外更多佳，人亦未易识。
秋日早起
杨万里（宋代）

我眠亦甚安，梦中初无惊。
如何作梦语，反侧意不平。
起来不复寐，郡楼挝五更。
窗纸尚昏昏，看到渐次明。
卷帘启后户，披衣步中庭。
汲井漱新泉，满面吹寒冰。
仰看天宇旷，微白复淡青。
犹挂烂银梳，未升紫金钲。
砌蛩余夜唧，数鹊作晓鸣。
群动俱扰扰，竞若有所营。
而人居其间，独欲免夙兴。
出山三见秋，一年一征行。
今兹秋又至，归心捺还生。
会当挂其冠，高卧听松声。
蒲中杂咏 行庆关
赵鼎（宋代）

振跸鸣銮万马环，悲歌应鄙汉楼船。关头老吏亲曾见，千丈荣光夜烛天。
和张公达端见寄
金君卿（宋代）

殷勤寄语张夫子，休爱三山胜处游。
闻说诏书催入觐，便须飞步上鳌头。
五月余还至渭南适克正博士为丞于兹款遇有加意义兼至因用赋诗以道旧并以留别
王祎（明代）

曩余客南京，结交尽名友。文采竞联翩，气义互缠纠。

子也时所竞，翻然起江右。譬如丰城藏，紫气映牛斗。

神物一朝伸，光价孰能扣。五年教成均，后学资善诱。

纷纷贵游子，成材郁先后。交契岂不多，于余谊尤厚。

誓偕古尊罍，共弃俗盆缶。世情略外缘，古道坚素守。

艰难共嗟咨，疑惑同析剖。黉斋夜灯苦，辇路晨辔偶。

蹉跎岁年深，颜面俱老丑。我从去年秋，将指事西走。

今春予亦出，丞哉实为负。岂期清渭滨，乃此获携手。

始晤含悲辞，稍坐开笑口。既悬徐孺榻，且酌陶潜酒。

问劳益情倾，谈谐仍意掫。延留甚殷勤，未厌浃旬久。

会合乌可常，别离谅非苟。炎埃满征涂，我马不堪趣。

明当复东迈，行止庶无咎。上以奉明君，下以慰慈母。

平生功名心，萧条亦何有。惟是故意长，欲报乏琼玖。

英英华阳云，劳我重回首。
临川见新柳
崔橹（唐代）

不见江头三四日，桥边杨柳老金丝。岸南岸北往来渡，

带雨带烟深浅枝。何处故乡牵梦想，两回他国见荣衰。

汀洲草色亦如此，愁杀远人人不知。
曹刚
刘禹锡（唐代）

大弦嘈囋小弦清，喷雪含风意思生。

一听曹刚弹薄媚，人生不合出京城。
奉送王相公赴幽州（一作韩翃诗，题下有巡边二字）
张继（唐代）

黄阁开帏幄，丹墀拜冕旒。位高汤左相，权总汉诸侯。

不改周南化，仍分赵北忧。双旌过易水，千骑入幽州。

塞草连天暮，边风动地愁。无因随远道，结束佩吴钩。
谢晓纯送衲袜
黄庭坚（宋代）

刬草曾升马祖堂，暖窗接膝话还乡。赠行百衲兜罗袜，处处相随入道场。
蝶恋花
洪适（宋代）

漠漠水田飞白鹭。夏木阴阴，巧啭黄鹂语。金匮诗人新得句。江山应道来何暮。

好向金门联步武。何事双旌，却为丹丘驻。琼斝十分须一举。看看紫诏催归去。
夏夜
陆游（宋代）

乞骸安晚节，养疾卧空村。
月暗枭鸣树，船归犬吠门。
藜羹加糁美，黍酒带醅浑。
稚子能勤学，灯前与细论。
送友人归上沙
梦观法师（明代）

四月南风吹白沙，春江游子思无涯。
读书未筑樵东舍，送客先归海上槎。
万里黄尘悲战马，满城红雨乱飞花。
伤心不折湖边柳，更待重来驾小车。
写怀二首 其一
杜甫（唐代）

劳生共乾坤，何处异风俗。冉冉自趋竞，行行见羁束。

无贵贱不悲，无富贫亦足。万古一骸骨，邻家递歌哭。

鄙夫到巫峡，三岁如转烛。全命甘留滞，忘情任荣辱。

朝班及暮齿，日给还脱粟。编蓬石城东，采药山北谷。

用心霜雪间，不必条蔓绿。非关故安排，曾是顺幽独。

达士如弦直，小人似钩曲。曲直我不知，负暄候樵牧。
剔银灯
关注（宋代）

小院烟凉雨细。正好恹恹春睡。蓦被金枝，连推绣枕，报道皇都书至。良人得意。集英殿、首攀仙桂。斗帐重襟惊起。斜倚屏山偷喜。宝髻慵梳，香笺折破，果见中、高高名第。秦楼十二。知他向、谁家沉醉。
晚至城南
吕本中（宋代）

来往城南路，今年又作冬。荒林挂落日，古寺叠疏钟。

职事日三出，交游时一逢。可怜河上水，唯少莫山重。
寄阳羡山俊癯翁
释行海（宋代）

一曲相思断玉弦，白芙蓉畔水生烟。
自从上国人相别，每看中秋月不圆。
蜀马嘶风惊鞑鼓，吴儿杀气暗渔船。
何当跨鹤来阳羡，同访黄龙古洞天。
送朱锡鬯之济南
颜光敏（清代）

携手河桥怅去尘，历山遥望柳条春。讼庭尚有南冠客，莫向燕台思故人。
和杜司录岳麓祈雪分韵得岳字
释德洪（宋代）

岁晚湘水滨，黄尘似河朔。江流涸欲尽，瓶罂汲馀浊。

闹闻双旌出，千骑烁山岳。雪云卷山去，天宇献辽邈。

娇鸦集风枝，冻鹤时俛啄。谭兵杜牧之，赋诗果横槊。

山虽非故人，识面亦已数。文章固馀事，正尔全三乐。

太丘令国器，谠议久扬榷。长吉有美才，崭然见头角。

君看分韵诗，夭力那容学。嗟余老山林，辈流殊龌龊。

宁料寒窘中，见此三卓荦。和诗无杰句，钝涩费磨琢。

穷略似孟郊，必劣追韩偓。
鲁相嗜鱼
刘安（两汉）

公孙仪相鲁而嗜鱼，一国尽争买鱼而献之，公孙仪不受。其弟子谏曰：“夫子嗜鱼而不受者，何也？”对曰：“夫唯嗜鱼，故不受也。 夫即受鱼，必有下人之色；有下人之色，将枉于法；枉于法，则免于相。虽嗜鱼，彼必不能长给我鱼，我又不能自给鱼。既无受鱼而不免相，虽嗜鱼，我能长自给鱼。”此明夫恃人不如自恃也，明于人之为己者，不如己之自为也。
徐秘校携酒池上同赋
韩维（宋代）

凉风洒疏雨，过我池上林。
感此望岁怀，酌酒相与吟。
残花犹动目，飞泉时惊心。
徘徊将归驾，清醉方自今。
为章生成之题新城遗照三首 其一
曹家达（清代）

瞻拜遗容思渺然，明湖衰柳尚吹绵。问谁续赋青旸道，寥落行踪三百年。
九日亭
张子厚（宋代）

九日亭成气象高，宰君乘兴几回过。
山怜峻极凌霄汉，路爱幽回入薜萝。
长恐泛杯篱菊少，不愁落帽海风多。
香醪正熟芳时节，对此年年奈醉何。
八声甘州 禊日禁酤
吴存（元代）

甚无情一信楝花风，卷尽市帘青。对楼台寂寂，管弦悄悄，烟雨冥冥。

屋角提壶笑我，不上五峰亭。此日流觞节，宜醉宜醒。

说与渠侬知否，正门讥太白，巷诟刘伶。网丝沉玉斝，藓晕入银瓶。

右将军、兰亭诗序，尽风流、千载事须停。西窗下、焚香昼永，一卷茶经。
台阳杂兴 其二
马清枢（清代）

山势龙盘起木冈，我朝文教破天荒。朝霞倒影翻红水，万派横流涌黑洋。

石出野田原有谶，金埋岩谷讵犹藏。如何士卒开山路，辛苦难逢三保姜。
送金确然归弋阳
朱松（宋代）

昔我云溪居，送子云溪濆。重来问何时，笑指溪上云。

一别四周星，坐此世故纷。衰颜两非昔，华发粲可耘。

我缠风树悲，终日无一欣。子乃水菽忧，尚此奔走勤。

对床语未终，悬知便离分。霜风吹客袂，别意如丝棼。

子归葛陂上，去路接乡枌。归梦尚随子，何当叹离群。
永遇乐
郭子正（宋代）

多积阴功，后蒙天报，荣贵长久。一片灵台，丹青要画，请看人间秀。慈仁雅着，延永松年，内鼎有丹方就。想除非，真的高人，五福自然兼有。

从来义方，今见公辅，量运夔龙居后。承北门风，相传世业，都是经邦手。狂歌将意，知公难老，永助庆堂尊酒。有重重，腰金孙子，继来献寿。
泗上奉送相公
赵嘏（唐代）

语堪铭座默含春，西汉公卿绝比伦。

今日抱辕留不得，欲挥双涕学舒人。
望雨
杨万里（宋代）

云兴惠山顶，雨放太湖脚。
初愁望中远，忽在头上落。
白羽障乌巾，衣袖已沾渥。
归来看檐溜，如泻万仞岳。
霆裂大瑶瓮，电萦湿银索。
须臾水平阶，花坞失半角。
定知秧畴满，想见田父乐。
向来春夏交，旱气亦太虐。
山川已遍走，云物竟索寞。
双鬓愁得白，两膝拜将剥。早知有今雨，老怀枉作恶。
过西明寺追怀怡一上人示苍枝慈智二首
王夫之（明代）

缥渺诸天缟雪飞，垆烟初㶿湿云衣。重来春水迷苍翠，凄绝苏闉画板归。
汝直松斋
杨杰（宋代）

伊阙十五里，唐朝三百年。岁寒林木在，王氏子孙传。

门有登龙客，风生饮虎泉。丹方齐代刻，龛像魏时镌。

居士山长对，郎君谷已迁。塔巍花缭绕，溪净竹婵娟。

水记空陈迹，烽台息旧烟。陆浑平犷俗，八节稳渔船。

嗣绝伤宫傅，碑亡叹郑虔。石楼延客醉，天竺伴僧禅。

寓目鸣銮地，追怀夺锦篇。白云最深处，约我咏归田。
失调名
佚名（宋代）

断肠屈曲屏山。
九锁山十咏·来贤岩
邓牧（元代）

石岩千尺高，曾见坡仙来。
坡仙化黄土，岩石空苍苔。
县知今人游，复令后人哀。
九盘子
赵旭（清代）

山北路如槽，山南路如磨。邮亭塞其坳，古佛苔蚀座。

雄风生半塞，云曳山光破。仰攻犯矢石，一守应万挫。

隘官久已裁，行旅坦然过。缅怀刘大刀，夺险伟征播。

后来王节悯，藉此集将佐。形胜人必争，岂宜防卫惰。

一盘一踌躇，忘却早行饿。
过古暨见故人程梦良梦周
曾丰（宋代）

先德曾同赣上官，六年今始到门阑。
寒温略叙颜初破，存没徐询鼻即酸。
可着江山胸磊隗，不遗今古舌澜翻。
弟兄幸是洛中派，一炷炉薰更反观。
郴江百咏并序·苏仙观
阮阅（宋代）

寂寂星坛长绿苔，井边橘老又重栽。
城头依旧东楼在，未见当时鹤再来。
贺新郎·那得身无事
冯取洽（宋代）

那得身无事。问双溪老子，而今万缘空否。正使尘劳偿未了，毕竟难昏灵府。已笑唾、功名如土。五十九年风雨过，算非非、是是何须数。垂老也，信缘度。

绿阴朱夏回清暑。叹病来、觞怯流霞，扇闲白羽。方念生初增感慨，谁寄乐章新语。知是我、花庵庵主。一别三年惟梦见，定何时、相对倾琼醑。惊世路，有豺虎。
演雅十章
张至龙（宋代）

雀食野人田，燕栖公子堂。
野情饥亦乐，依人难久长。
金山三首
王安石（宋代）

北檝南樯泊四垂，共怜金碧烂参差。
孤根万丈沧波底，除却蛟龙世不知。
句
胡寅（宋代）

更烦横铁笛，吹与众山听。
杨柳枝
刘禹锡（唐代）

塞北梅花羌笛吹，
淮南桂树小山词。
请君莫奏前朝曲，
听唱新翻杨柳枝。
偈六十三首 其三十一
释道宁（宋代）

遍界不曾藏，通身无影像。相逢莫讶太愚痴，旷劫至今无伎俩。

无伎俩，少人知。大体还他肌骨好，何须照镜画娥眉。
渔家傲·抛却俗情缰锁解
姬翼（元代）

抛却俗情缰锁解。般般放下身轻快。绝尽尘情忘世态。无人采。本来一点常安泰。处处唯求真自在。谁能出货图人卖。不是闲神并鬼怪。无相碍。何劳盘果香烟赛。
水调歌头（赵运判师＿生日）
魏了翁（宋代）

万里蜀山险，难似上青天。谁知间有、人心之险甚山川。赖得皇华星使，满载春风和气，来自鉴湖边。要识方寸地，四十万云烟。

佩珑璁，冠昱火龠，组蝉聊。眼前富贵余事，所乐不存焉。闻道汉家子政，博考兰台载籍，胸次著千年。会有太一老，同结海山缘。
感怀
陈与义（宋代）

少日争名翰墨场，只今扶杖送斜阳。青青草木浮元气，渺渺山河接故乡。

作吏不妨三折臂，搜诗空费九回肠。子房与我同羁旅，世事千般酒一觞。
奉使鄂渚至乌江道中作
刘长卿（唐代）

沧洲不复恋鱼竿，白发那堪戴铁冠。

客路向南何处是，芦花千里雪漫漫。
送吴显道五首
王安石（宋代）

滕王高阁临江渚，东边日出西边雨。
十五年前此会同，天际张边列樽俎。
公今此去何时归，我今停杯一问之。
春风两岸水杨柳，昔日青青今在否。
偶向东湖更向东，杏花两株能白红。
落拓旧游应记得，插花走马月明中。
荏苒荏苒瞻四海，明年花开复谁在。
杏花杨柳年年好，南去北来人自老。
少壮几时奈老何，与君把箸击盘歌。
歌罢仰天叹，六龙忽蹉跎。
跟中了了见乡国，自是不归归便得。
欲往城南望城北，此心炯炯君应识。
游鸡鸣寺和伍助教朝宾 其二
龚敩（明代）

突兀禅关隐薜萝，閒扶藜杖一来过。苍髯楚客留篇什，碧眼胡僧礼贝多。

南涧露芹分璧水，北桥烟柳拂金河。相逢莫说无生话，雪案萤窗要琢磨。
渡黄河
王安中（宋代）

河伯应窥豹管斑，放船秋水不生澜。洋洋得济非无命，题满新诗赵魏间。
次韵别范伯崇二首 其二
朱熹（宋代）

累月追随今别离，人生离合岂无时。愿言更励坚高志，力索穷探慰所思。
发钱塘至馀杭城阻雨三日题城北楼 其一
朱同（明代）

三载江淮奔战尘，济时空负百年身。青山尚是来时路，城郭今非旧日人。

追信已无萧相国，举贤谁似晋胥臣。明朝又上新安道，回首钱塘泪满巾。
又绝句二首
刘克庄（宋代）

物贵皆由楮币轻，近闻五岭亦通行。
旧时白苇黄茅里，有犬鸡声布有声。
望亭饭僧作（四首）
雪浪法师（明代）

添得一条略彴，如从画里行来。
即此草庵亦可，何须百尺楼台。
赠别
程洵（宋代）

搔头日日数归程，谁信先生少宦情。趣驾不知千里远，振衣始觉一身轻。

霜林竹柏元同劲，世路风波底用惊。独我临分苦悽恻，从今怀抱向谁倾。
林和叔山园九咏·细香
姜特立（宋代）

翠茎绿荫散高冈，老气峥嵘耐雪霜。
不独清虚符有德，紫绷才脱便馨香。
用前韵寄昌甫
陈文蔚（宋代）

几欲来观鱼计亭，未酬此约已星星。
自从萧寺一回别，不记春山几度青。
尚友古人长闭户，喜闻新命忽扬庭。
兴来会作扁舟去，剥啄应劳为启扃。
题庐山太平兴国宫
寇准（宋代）

飞泉喷薄走虹蜺，远岫峥嵘植玉圭。
若有桃花镇开落，游人应认武陵溪。
赐陈尧叟谢病归济源
赵恒（宋代）

文苑垂清誉，朝端仰盛才。嘉猷毗万路，奇遇列三台。

勤职兴居爽，辞荣奏疏来。畴咨登百揆，异数冠中台。

巨屏扬旌去，名藩昼锦回。君臣相厚意，瞻望两徘徊。
英宗皇帝挽词二首
陈襄（宋代）

玉几言犹在，云天去莫攀。
久长期享国，咫尺忽违颜。
信默归元子，遗留暨百蛮。
孤臣方仗节，无计哭桥山。
减字木兰花 其二 春去
尤侗（清代）

春乎欲去，何以赠之双泪雨。回首东风，一缕飘魂赶落红。

绿兮满树，花影半窗秋色暮。人倚栏杆，愁听空梁燕语寒。
城山松隐岩
陈宓（宋代）

谷城岩穴似飞来，十里湖光镜面开。
夜雨松窗僧榻静，秋风柳岸钓船回。
寻幽便扣生云洞，乘兴还登呼月台。
每对西湖吟咏处，令人偏忆故山梅。
三字诀
吕岩（唐代）

这个道，非常道。性命根，生死窍。说著丑，行着妙。人人憎，个个笑。

说关键，在颠倒。莫厌秽，莫计较。得他来，立见效。地天泰，为朕兆。

口对口，窍对窍。吞入腹，自知道。药苗新，先天兆。审眉间，行逆道。

滓质物，自继绍。二者馀，方绝妙。要行持，令人叫。气要坚，神莫耗。

若不行，空老耄。认得真，老还少。不知音，莫语要。此儿法，合说道。

精气神，不老药。静里全，明中报。乘凤鸾，听天诏。
赠章彦复省掾
谢应芳（元代）

相约揽秋色，淞江来小舟。留人十日雨，洗耳百花洲。

祖逖鞭方著，张良箸欲筹。吾庐吾自爱，霜菊晚香幽。
感宜兴善权寺寥落
沈周（明代）

有客新寻古洞回，国山无处问茶杯。
僧烦籍役兼徒去，虎熟禅堂引子来。
雨烂竹菇春委顿，风惊松箨夜摧颓。
未应灵胜随人往，碧殿犹存火篆雷。
赠金吾刘侯子大
欧大任（明代）

麻城起柱下，簪笔封皂囊。百僚望神采，正色立朝堂。

一时端毅风，凛栗孰敢当。播迁旋奋跃，汲直名颉颃。

赞军平祸乱，理郡惟循良。既建河渠功，漕粟盈千仓。

疆隅久不靖，套虏势益张。东城黄河岸，南守定边防。

铁柱据水源，花儿浚沟唐。二边重险固，总制维金汤。

西戎经略定，分北各有方。归拜大司马，猃狁亦于襄。

肃皇召主爵，宫保加服章。饬终更异恩，延荫奕叶长。

金吾遇圣主，三命犹循墙。宣赏秀春刀，八尺身昂藏。

受诏统亲军，礼视诸侯王。内以备宿卫，外维镇非常。

七校胡越骑，韎韐随晨装。扈从谒九陵，豹尾腾以骧。

下直读赐书，宴客奏雅觞。名家称祖孙，秉礼严宗祊。

毕公本世美，兵权掌戎行。郑武能缁衣，司徒赞皇纲。

汉庭陋安世，晋代羞当阳。吾请歌彤弓，为子增慨慷。
惠山泉上小憩薄暮入僧房观王孟端竹垆
胡应麟（明代）

玉井甃银床，山泉喷石梁。江宁擅扬子，谷岂后康王。

石鼎流云润，铜瓶贮月凉。竹垆煨苦茗，彷佛孟端狂。
入长安闸
杨万里（宋代）

船入长安恰五更，归人都喜近临平。
阴晴天色知何似，篷上惟闻扫雪声。
宿蒋山
周紫芝（宋代）

薄游践初心，寓宿便晚静。山空秋有声，人寂夜更永。

华鲸催晓秋，有客动深省。焚香礼大士，杖策上危岭。

黄金明窣堵，妙音生佛境。眼穷天无尽，地转江万顷。

缅怀梁武帝，问法昔造请。识师鸟巢中，道契言自领。

会令天龙宫，金碧粲绝顶。我来脩法供，汲水具乳茗。

愿同桑下留，览胜毕馀景。还从天际归，悠然理烟艇。
偈颂一百五十首
释心月（宋代）

座已升，衣已披，
法作麽生说。但得雪消去，
自然春到来。
残句衡茅稚子璠玙器
苏轼（宋代）

残句衡茅稚子璠玙器。
题尊信斋
陆游（宋代）

于虖孔孟何其卓，如天日月地海岳。正令举世皆杨墨，邪正岂复劳商榷。

虽然此道久横流，执热其谁不思濯。鲁邹遗书世皆读，要以尊信为善学。

吾友希真盖其人，不肯俯首为龌龊。羹藜饭豆欲老矣，功虽未竟志则悫。

我居山阴子在闽，阙然不见千里邈。泽中久雨道路绝，叩户忽闻声剥啄。

尊信二字子所知，妙质岂复须斤斲。伏生九十语已讹，失旦自惭犹喔喔。
望至惠山适雨霁
王宠（明代）

旭日开春霁，残云变午霞。登临如有待，山水更重华。

石乳初悬溜，流嘤复满花。林中有肥遁，吾欲傍生涯。
绍兴以后祀五方帝六十首
佚名（隋代）

[圜钟为宫]维帝奠位，乃咸于时。
孰主张是，而枢纽之。
觳我腹我，比予于见。
告我冠服，迨其委蛇。
驻东湖驿用壁间六言韵
吴允禄（明代）

日出疏林露滴，风生远浦烟消。渔父移舟款款，征人策马萧萧。
山中
方岳（宋代）

老去筋骸转觉衰，閒忙犹复费支持。
傍山新接龟头屋，为菊重编麂眼篱。
仕宦已忘如隔世，力田断不似逢时。
北窗高卧美无价，山鸟竟知吾是谁。
永安荣仲谋秘校访别三首 其三
郭祥正（宋代）

行义都无一点瑕，诗书满腹贮英华。老来方得青衫着，便近庐山五柳家。
楚童（京山唐氏赠二童子，呼为赤砂、白石）
宋登春（明代）

白晢楚童清，双鬟挈酒瓶。
灌花晨汲井，学字夜囊萤。
竹院晴时扫，柴门客去扃。
弱躯偏惜汝，饥渴屡曾经。
菩萨蛮 其二
吕采芝（清代）

绮窗曾记调鹦鹉。海棠依旧娇如许。小谪几多年。几回欲问天。

有情天易老。遗恨知多少。青鬓已成霜。销魂在异乡。
追悼侍姬冬梅八首 其一
李鸿章（清代）

莲房坠粉梦京华，戎马飘零何处家。无那江城传一纸，隔年又唱落梅花。
清明
王安石（宋代）

东城酒散夕阳迟，南陌秋千寂寞垂。
人与长瓶卧芳草，风将急管度青枝。
盐城阻冰雪赠陈德美三首
陈造（宋代）

身口真相累，风霜得备尝。
即今歌匪兕，未憗反屠羊。
辟谤规闲口，因衰再覆觞。
不知诗酒外，何计逭悲凉。
海棠
崔鶠（宋代）

浑是华清出浴初，碧绡斜掩见红肤。
便教桃李能言语，要比娇妍比得无。
冬至留未央诸君小饮余时有亡友之痛未央亦久客思归故末及之
范景文（明代）

病馀节序几相忘，坐到情生漫举觞。虽在醒中关醉趣，每临欢举动愁肠。

忧天自觉心逾短，测影谁知日渐长。梦苦劳人常畏睡，不分感旧与思乡。
宿镇江丹阳馆
傅梦得（宋代）

暂泊喜天晴，丹阳住晚程。
半窗留月色，隔岸送钟声。
江绕金山寺，云生铁瓮城。
片帆催早发，莫待暗潮平。
风光草际浮
裴杞（唐代）

澹荡和风至，芊绵碧草长。徐吹遥扑翠，半偃乍浮光。

叶似翻宵露，丛疑扇夕阳。逶迤明曲渚，照耀满回塘。

白芷生还暮，崇兰泛更香。谁知揽结处，含思向馀芳。
赋得观于海者难为水得观字
庄士勋（清代）

一自经沧海，方知有大观。望洋应窃叹，为水实难安。

以蠡非堪测，旋螺孰可看。河流归滴滴，江派见漫漫。

道岸登其上，心源接不残。深沉钦圣学，文德壮波澜。
高阳台 柳遇画王玄珠兰雪堂图卷
吴湖帆（清代）

北郭连云，东临契水，兰堂雪快霞晴。飞燕巢梁，差池几度曾惊。

梧桐秋雨铜驼泣，早尘空、金谷无声。剩荒陵。何处垂杨，那里流莺。

废园乔木言兵厌，怅辋川图咏，太白诗盟。何日重来，春风拾翠盈盈。

平泉花事西州泪，洒閒愁、枉是多情。切眸凝。缨濯沧浪，锦绣吴城。
签判承议携官酒并具殽炙晚饮桧下二首 其一
刘攽（宋代）

烦携光禄酒，愧举使君觞。伏尽转秋热，月明才夜凉。

暗蛩声蕊蕊，古桧影苍苍。衰老淡薄味，殽蔬犹遍尝。
百花潭
汪元量（宋代）

万里扬鞭到益州，旌旗小队锦江头。
红船载酒环歌女，摇荡百花潭水秋。
访梅二首
周文璞（宋代）

起看重雾白漫漫，略见春风在树间。
傍水出篱犹未快，淡烟微雨又青山。
题钓台
邵亢（宋代）

子陵台下山层层，奇峰壮气横云生。
处士溪边水泚泚，碧波明月涵天清。
老松偃蹇傲世色，绿竹潇洒吟风声。
潮头百仞出海门，飘吴击越如毛轻。
飞来滩下不敢过，变作平浪归沧溟。
调笑令 此首与前一首原作一首，兹从律分为
马钰（金朝）

山峭。彩霞照。一颗神珠常吐耀。无穷瑞气长笼罩。更有祥烟袅袅。三清专遣青童诏。报道无为功要。
西江月·太极未分混沌
王惟一（元代）

太极未分混沌，两仪已非其中。一阳才动破鸿蒙。造化从兹运用。水火升沉南北，木金间隔西东。略移斗柄指坤宫。尽把五行错综。